
Anne O’Brien

En viljesterk lady

Oversatt av

Vigdis Aas


Kjære leser!

Rosamund, min heltinne, flykter fra familien sin og søker ly på Clifford Castle, som i dag er en ruin som ligger ved bredden av elven Wye i de walisiske grensetraktene, ikke så langt fra der jeg bor. Det fortelles en historie om en lady i middelalderen, som ble beleiret der, tatt til fange av en lokal røverlord og tvunget til å gifte seg med ham. Da kongen fikk høre om det, kom han med en hær, straffet lorden og tilbød ladyen friheten og penger. I stedet for å gripe sjansen, ville ikke ladyen godta kongens dom, og nektet å skilles fra sin røverektemann.

 

Da jeg leste denne historien, tenkte jeg at det var stoff til en kjærlighetsroman. Den inspirerte meg til å uforske den viljesterke lidenskapen mellom Rosamund og hennes røverlord, Gervase Fitz Osbern. Jeg har diktet opp en vanskelig vei for dem å gå, før de skjønner at de ikke kan leve uten hverandre, slik jeg tror det var med det opprinnelige paret. Rosamund må lære at noen ganger må en mann forføres til å inngå et kompromiss uten at han vet det selv, når han hele tiden tror at det er han som har kontrollen. Mens Gervase, selv om det nesten er for sent, innser at en overlegen militær styrke ikke er veien til hans elskedes hjerte.

 

Jeg håper at du vil like å lese om Rosamund og Gervases oppdagelsesreise, like godt som jeg har likt å skrive om den.

 

Når det gjelder Harlequin, skylder jeg dem så mye. Ikke minst at de ga meg sjansen til å skrive historiske kjærlighetsromaner, til min egen og lesernes glede.

Anne

 


Til George, helten i alle mine romaner.


Prolog

Januar 1158, en kald, våt vinter

fire år inn i regjeringstiden til Kong Henrik II.

Clifford Castle, en borg ved den walisiske grensen.

Stopp! Hva i guds navn er det du gjør?

–Det du ser. Den fremmede ridderen som hadde kommandoen over den formidable soldatstyrken, var kanskje forbauset over å se denne kvinnen, men han valgte å avvise henne med et foraktelig trekk på skuldrene. Hun ble stående der og skjelve i den iskalde vinden øverst i trappen som førte opp fra borggården til steinborgen. Selv om det var tydelig at denne kvinnen var fullstendig rasende der hun stod innhyllet i kappe og slør, ved siden av en annen kvinne som var like godt innpakket for å beskytte seg mot elementene, fortsatte ridderen å gi instrukser til mennene sine om at de skulle stige av hestene straks og sikre borgen.

Kvinnen åpnet munnen. Og lukket den igjen. Øynene var grønne, klare som glass i et kirkevindu, og like skarpe. Øyenbrynene hennes var vakkert formet og mørke. Og hun stod forskrekket og så på at borgen hennes ble oversvømt av soldater, uten å si noe. Under sløret kunne man se det fyldige, rødbrune håret skinne som den gylne frukten på et kastanjetre. Det ble pisket i vill uorden av den sterke vinden. Hun brydde seg ikke om det. For første gang i sitt liv fant hun ikke ord som kunne utrykke sjokket som raste i henne. Derfor ble hun stående som lammet, men det varte ikke lenge.

–Hva gjør du her? Hvem er du? Hvem åpnet porten for dere?

–Jeg er Fitz Osbern. Han kastet så vidt et blikk på henne.

Øynene hennes smalnet da hun studerte merket på vimplene som vaiet fra soldatenes lanser. Et mytisk, dragelignende beist i svart og sølv. Det var så absolutt ikke et hun kjente. Fitz Osbern, hvorfor var han her? En røver på plyndretokt? En røverlord? Det var mange av dem her i grenseområdene, ville og lovløse menn, som ikke stod til ansvar for noen, ikke engang kongen. Han så absolutt slik ut. Hun skulte på mannen, som hadde steget av hesten og nå stod i borggården hennes med den ene hånden på hoften. Hun skulte også bort på den eldre lorden som hadde stilt seg ved siden av ham, og på greyhounden som var like slank som herren sin, og som nå løp mellom hovene på hestene mens den gjødde oppglødd. Fitz Osbern … – Jeg forstår ikke hva du gjør her.

–Det har ingen betydning for meg, lady. Fitz Osbern slengte tømmene til den unge følgesvennen sin. – Bryn! Han knipset med fingrene til hunden. Den stilte seg straks ved siden av ham, og de begynte begge å gå mot stallene. Fitz Osbern fortsatte å gi mennene sine ordrer, ordrer som ikke tålte motsigelser.

Dette fikk kvinnen til å reagere. Hvem han var eller ikke var, var likegyldig for henne. – Jeg nekter å bli ignorert i mitt eget hjem! Hun gikk ned trappen og krysset raskt borggården, og tok et bestemt tak i kappen hans. – Du har ingen rett til å gi ordrer her!

–Det har jeg all mulig rett til.

Han ristet henne av seg, som om hun var en masete valp, og hadde den frekkhet å snu ryggen til henne igjen.

–Denne borgen er mitt hjem, min eiendom, min arv. Hun tok tak i kappen hans en gang til for å holde ham igjen. – Og likevel har du den frekkhet å komme ridende inn hit og …

Ridderen stoppet så plutselig at hun måtte ta et skritt til siden for ikke å tråkke på hælene hans. Han studerte henne ovenfra og ned, fra de skitne skoene til det fyldige, krøllete håret. – Din arv, sier du? Hvem er du?

Kvinnen hevet haken. – Jeg er Rosamund de Longspey.

–Longspey? Blikket hans ble skarpere. – Longspey-arvingen? Men hun er et barn.

–Det er hun ikke. Jeg er ikke noe barn.

Ridderen studerte henne og trakk så på skuldrene. – Jeg ser det. Men det spiller ingen rolle.

Kvinnen rettet skuldrene. – Jo det gjør det. Denne borgen er min.

–Nei, lady. Det er den ikke. Han slo ut med armene, mot borggården og mennene sine. – Borgen Clifford tilhører meg nå.

–Hvem sier det? Han kunne se en anelse frykt i blikket hennes, men også indignasjon.

Fitz Osbern så på kvinnen som knapt rakk ham til skuldrene.

–Det gjør jeg. Han hevet sverdet og pekte med spissen mot brystkassen hennes. – Den som har makt, har alltid rett, mylady. I dette øyeblikket, med dette sverdet i hånden, er det jeg som har makten her. Ikke du.

Rosamund stivnet, blodet frøs til is i årene hennes, trusselen var for virkelig til å bli ignorert.

Men så lot han sverdet falle. Takk og pris! Men lettelsen hennes var kortvarig, for ridderen tok et skritt mot henne, og før hun rakk å trekke seg unna, la han armen bestemt rundt midjen hennes og trakk henne mot seg, slik at de ble stående bryst mot bryst og lår mot lår. Hvis hun hadde hatt vansker med å snakke tidligere, så mistet hun helt munn og mæle nå. Hun var ikke engang i stand til å tenke. Alt var et eneste kaos av følelser der hun sto presset opp mot ham. Hun hadde aldri før visst hvordan det kjentes å være under en manns fysiske kontroll. Hun var knapt i stand til å trekke pusten, og hjertet hamret med voldsom kraft i brystet hennes. Hun prøvde å kjempe mot ham, men det var nytteløst. Hun så opp i ansiktet hans, og kjente en sterk frykt da de kalde, grå øynene med gylne flekker, møtte hennes med noe som bare kunne beskrives som hat.

Hva kunne hun håpe på overfor en slik mann? Før første gang i livet fryktet Rosamund de Longspey for sitt liv og sin ære.


Første kapittel

Januar 1158, to uker tidligere

Soldattroppen red nordvestover ut av Cloucester. Tanken på en varm velkomst på Fitz Osbern Castle i Monmouth fikk dem til å sette opp farten for å slippe vekk fra regnet og vinden. Ubegrenset med øl og varm mat. Den myke berøringen av en kvinnehånd. Ikke engang et varmt bad var til å kimse av. De hadde vært på veien lenge i det verste været man kunne tenke seg, etter et felttog over Den engelske kanal, til Anjou, hvor Gervase Fitz Osbern hadde flere borger som lå strategisk til.

Gervase Fitz Osbern satte opp farten enda mer. Overfarten over kanalen hadde vært forferdelig. Han grøsset ved tanken på at han hadde vært sjøsyk i tjuefire timer. Men nå hadde de fast grunn under føttene igjen. Han hevet hodet, og trakk luften dypt ned i lungene. Det var ikke langt igjen nå, for de så omrisset av Black Mountains gjennom tåken.

Men da en gruppe med reisende dukket opp på veien, og hadde med seg nyheter, forandret Fitz Osbern planene.

–Det går rykter om at jarlen av Salisbury, William de Longspey, ligger før døden.

Det var nok til å få ham til å trekke pusten og knytte nevene.

–Skal vi fortsette, mylord? Watkins, kommandøren for troppen hans, fikk ham til å reagere der han satt i regnet med rynket pannen og med blikket festet på et sted langt borte.

Fitz Osbern hevet hodet, fokuserte, tok tømmene og gjorde tegn til mennene at de skulle ri videre. Han hadde tatt sin beslutning. – Vi overnatter i Hereford. Og i Hereford, la Gervase Fitz Osbern til, – skal jeg finne ut hva slags helsetilstand William de Longspey er i.

*

I mellomtiden, et stykke unna i den blomstrende byen Salisbury, var Rosamund de Longspey i et irritabelt humør. Men hvem ville ikke ha vært det i hennes sted? Hun nærmet seg tjuefire, uten en kommende ektemann i sikte, hun var altså ikke forlovet, og gjort farløs for andre gang i livet. Uansett hvor fin slekt hun tilhørte, og uansett hvor tiltrekkende hun var, og hun kunne ikke benekte noen av delene, så virket fremtiden hennes svært så usikker.

Hun gikk ned til de andre familiemedlemmene som hadde kommet sammen på grunn av at William de Longspey, jarlen av Salisbury, var død. Hun var ikke i slekt med ham, noe som kunne forklare hvorfor hun ikke følte noen sorg. Han var kun stefaren hennes, og han hadde vist liten interesse for henne som barn og enda mindre etter hvert som hun ble voksen. Hun var datter av jarlens hustru, grevinne Petronilla, fra hennes første ekteskap med John de Bredwardine. Men Rosamund hadde fått stefarens navn da moren giftet seg på nytt, og nå var hele fremtiden hennes avhengig av hva som stod i jarl Williams testamente.

Det var ingen overraskelser da fader Benedict leste opp betingelsene i jarlens testamente. Familien han hadde sammen med sin første hustru, var vel sørget for. De Longspey-tittelen og mesteparten av godsene som lå spredd rundt i landet, gikk til Gilbert, arvingen, som virket svært fornøyd. Walter og Elizabeth var heller ikke glemt. Enkegrevinnen Petronilla ville få beholde landområdet og inntektene fra sin opprinnelige medgift. Hvis hun ønsket det, kunne hun bo i slottet i Salisbury som gjest resten av livet. Hvis ikke var slottet på Lower Broadheath nå hennes, en vakker eiendom ute på landet. Jarl William hadde vært sjenerøs og rettferdig.

–Mylord tenkte at du kanskje ville gifte deg igjen. Fader Benedict smilte vennlig til enken, som ikke viste tegn til tårer.

Lady Petronilla bøyde hodet, men Rosamund lot seg ikke lure. Hvis hun leste morens uttrykk riktig, hadde hun ikke til hensikt å gifte seg igjen, samme hvor rik og tiltrekkende en eventuell lord var. Hun var nå fri til å gjøre som hun ønsket. To ektemenn, og begge like lite tilfredsstillende, var mer enn nok for enhver kvinne, hadde man hørt lady Petronilla uttale.

–Fader Benedict. Rosamund så direkte på den geistlige. – Hva med meg? Jeg må jo ha land til medgift.

–Å … ja, lady Rosamund … Fader Benedict kremtet. – Jarlen har gitt deg tre festninger. Han nikket til Rosamund og smilte oppmuntrende, men hun så at det var falskt. – Tre festninger, gjentok han, – og inntektene fra landområdet og godsene som hører inn under dem, lady Rosamund.

Rosamund hevet brynene. – Og hvor ligger disse festningene, fader Benedict? Stemmen hennes var mistenksom.

–Ved grensen, mylady.

–Ved den walisiske grensen? Vær litt mer eksakt, er du snill, fader.

Presten kremtet igjen, og kastet et raskt blikk bort på den nye jarlen, som nikket. – Du eier festningene Clifford, Ewyas Harold og Wigmore i Wales, mylady.

–Altså langs den walisiske grensen. Rosamund så ned på hendene sine. – Og kommer disse tre festningene til å være interessante for en kommende ektemann?

Jarl Gilbert lo høyt, men prøvde å glatte over det. Walter brydde seg ikke engang med å skjule gliset sitt.

–Det er ingen grunn til å være bekymret, Rose, svarte Gilbert. – Du kommer ikke til å forbli ugift. Stebroren kom bort og tok hånden hennes. – Ikke vær redd. Med tre så verdifulle festninger kommer du til å tiltrekke deg en passende ektemann. Han lo.

Da Rosamund ble alene med moren i litt senere, ga hun utløp for sinnet hun følte. – Jeg har bestemt meg for at jeg ikke vil bo på noen av de festningene. For det ville være som å bli levende begravd.

*

Men Rosamunds beslutning om ikke å dra, varte ikke dagen ut engang. Hun ble kalt inn til den nye jarlens private rom, og kastet et bekymret blikk på ham. Gilbert så enda mer selvtilfreds ut enn han pleide, hvis det var mulig.

–Rose. Jeg har gode nyheter til deg angående ekteskap. Jeg har en ridder som vil ta deg på grunn av festningene. Det kommer til å bli en vellykket forbindelse. Du har gått ugift for lenge.

Rosamund trakk inn pusten. Hun hadde bange anelser. Så det var slik det hadde seg. Han skulle sette en felle for noen. Og hun var agnet. Nå skjønte hun grunnen til at hun skulle få Clifford, Ewyas Harold og Wigmore.

–Hvem er det snakk om?

–Ralph de Morgan av Builth. Han eier mange eiendommer i området.

–Ralph de Morgan? Han hadde vært på besøk mange ganger, og hun så ham straks for seg. Håndflatene hennes ble klamme. – Men han er eldre enn lord Williams var. Muligens en overdrivelse, men bare så vidt.

–Han er en viktig mann, Rosamund. Gilbert lente seg frem og smilte. – Og han har nettopp blitt enkemann. Han ønsker seg en brud som øker eiendommene hans i England, og han vil hjelpe til med å holde grenseområdet trygt. Jeg tviler på at du finner et bedre parti. Han tilbyr en god avtale.

–Det kan jeg forestille meg! Hvem ville ikke det med utsikter til å inngå en forbindelse med den mektige de Longspey-familien?

–Du har ikke noe valg i denne saken, kjære søster, sa jarlen. Det virket som han var i stand til å lese tankene hennes. – Det er allerede avtalt. Han kommer i neste uke for å fornye sitt bekjentskap med deg, som frier.

Rosamund klarte å kontrollere sinnet hun følte. – Greit, Gilbert.

Gilbert sendte henne et mistenksomt blikk. – Hør her, Rosamund. Du skal ikke være avvisende overfor ham.

–Hvordan kunne du tro noe slikt, Gilbert? Hun smilte. Men jeg ville ikke vedde min nye hofteholder på det! 

Det virket med ett fristende å rømme til Clifford.

*

Ett møte med Ralph de Morgan var nok til å overbevise Rosamund om at dette ville hun ikke. Hun stormet inn på soverommet til enkegrevinnen, som overvåket kammerpiken Edith mens hun pakket klærne hennes til reisen til Lower Broadheath.

–Jeg kan ikke gjøre dette.

Lady Petronilla la fra seg den grønne silkekjolen hun holdt, og sendte datteren et medfølende, men resignert blikk. – Slik tenkte jeg også da jeg hadde møtt den jeg skulle gifte meg med, men noen ganger har man rett og slett ikke noe valg, kjære barn. Enken glattet ut skjørtet sitt med raske, rastløse håndbevegelser, før hun gikk bort til kommoden der det stod krus og en kanne med øl. Hun var ikke særlig høy, kroppen var velproporsjonert, øynene var grågrønne og årvåkne, håret lyst, og bevegelsene hennes var energiske mens hun skjenket i øl og ga et krus til datteren.

–Ikke noe valg! Hvordan kan det ha seg? Ralph de Morgan, er tykk og skallet. Det lukter surt av klærne hans. La du merke til det? Og han tørket sausen av fingrene på tunikaen sin. Jeg lurer på når hendene hans sist var i berøring med varmt vann. Og pusten hans da han kysset meg på kinnet … Han er motbydelig!

–Jeg må innrømme at Ralph ikke er spesielt delikat, men brødrene dine er fast bestemt på …

–Brødre? De er ikke i slekt med meg! Jeg har fått nok av selvgode menn som forteller meg hva jeg skal og ikke skal gjøre. Jeg vil ikke gjøre dette!

–Ralph er ingen tiltrekkende mann. Så … korpulent!

–Korpulent? Han er tykk! Jeg ville heller ha giftet meg med den fillete, skabbete fyren som sitter utenfor katedralen hver dag og tigger.

–Nei, det ville du ikke. Og jeg tror heller ikke at den tiggeren ville ha hatt deg! Men du trenger en ektemann, kjære Rose, sa Petronilla. – Du burde ha blitt giftet bort for mange år siden.

–Jeg vet det. Og jeg er enig at det er visse fordeler ved å bli gift. Men jeg vil … Rosamund så for seg mannen hun hadde drømt om i barndommen. – Han må være ung. Vakker og lyshåret. Øm og høflig, en mann som behandler meg hensynsfullt og med respekt. En ridder som er sivilisert og kultivert, som kan lese og skrive, en mann som ikke prøver å få meg til å gjøre noe jeg ikke har lyst til å gjøre. Og han må være glad i meg, la hun bestemt til. – Jeg ber ikke om kjærlighet, men jeg har ikke noe ønske om å være en hjelpeløs brikke i en maktkamp.

–Hm. Men finnes det et slikt dydsmønster? En mann som lar deg gjøre som du ønsker …? Jeg vet ikke … Og ville du være lykkelig hvis han fantes?

Rosamund tenkte over det moren hadde sagt. Ekteskapet hadde ikke gjort moren lykkelig. Hvorfor skulle det bli annerledes for henne? Men det hadde selvsagt vært den ene mannen … Rosamund snudde seg slik at moren ikke skulle se smerten i blikket hennes.

Hennes ville hauk. Hennes fryktløse lord.

Gervase Fitz Osbern.

Den ene mannen … Det var fire år siden nå. Men likevel hadde hun ikke problemer med å huske det. Mannen som hadde kommet til Salisbury for å snakke med jarlen. Hun visste ikke hva som var grunnen, men det var vondt blod mellom Fitz Osbern og jarl William. Og jarlen hadde hatt planer om å bøte på dette gjennom å lokke motstanderen inn i en allianse. Derfor hadde han tilbudt Fitz Osbern Rosamund som hustru.

Hun husket det som om det hadde vært i går, da hun ble tilkalt for at lorden skulle få se henne.

Men han hadde ikke sett på henne. Han hadde knapt sett i hennes retning, etter det første arrige blikket da hun steg inn i rommet, og han nærmest kledde av henne med blikket. Hun hadde blitt ildrød i kinnene, men det hadde ikke han lagt merke til, for han hadde det for travelt med å avslå jarl Williams tilbud. Hun hadde blitt bedt om å forlate rommet nesten med en gang hun hadde trådt over dørterskelen.

Så du ville kjøpe meg med en Longspey-kvinne? Du kommer   ikke til å lykkes med det. Du har blod på hendene, mylord, og det kan ikke vaskes bort ved å gi meg en Longspey-jomfru med et falskt smil.

Det kontrollerte raseriet og trusselen i stemmen hans, skammen hun hadde følt, som om avvisningen var noe hun selv var skyld i … Men hun hadde aldri hatt noe falskt smil.

Han hadde forvandlet seg til en hauk i drømmene hennes, vill og utemmet. Så vakker han hadde vært. Høy og slank med den muskuløse kroppen til en soldat, en lord som kunne ri og kjempe, en mester i våpenbruk, selv om han var elegant kledd, med brodert tunika. Han bar sverd, men lærbeltet var forgylt og pyntet med edelsteiner. Han hadde tydeligvis villet gjøre inntrykk på omgivelsene. Hvis hun konsentrerte seg, kunne hun fremdeles se for seg det mørke håret, de grå øynene med gylne flekker. Hvordan ville det ha vært å bli giftet bort til en slik mann?

Han hadde sagt rett frem hva han mente, og hadde ikke brydd seg med å være høflig. Jeg vil ikke gifte meg med en av dine. Alt jeg krever av deg, mylord, er at jeg får igjen min fars eiendom, og at du gir kompensasjon for min hustrus død. Hvis hun hadde giftet seg med Den ville hauken, så ville han ikke latt henne få viljen sin, det var hun sikker på. Han ville ha gitt ordrer og krevd og insistert. Rosamund skalv ved tanken. Det ville ha vært nesten like ille som å gifte seg med Ralph de Morgan!

Hun holdt pusten et øyeblikk. Den ville hauken hadde i det minste rørt ved henne ved en anledning, selv om det sikkert ikke var hans ønske å gjøre det. Idet han marsjerte mot døren, rasende og skuffet, ble han nødt til å gå forbi henne. Han hadde stoppet og rakt henne hånden. Og hun hadde lagt sin i hans.

–Mylady!

Og han hadde kysset fingrene hennes. Munnen og hånden hans hadde vært like kalde som sinnet hans var hett. Likevel hadde hun brent seg. Hun kunne fremdeles huske det. Og hun hadde prøvd å forestille seg hvordan det ville kjennes å ha leppene hans mot sine, tungen hans inne i munnen og hendene hans mot brystene …

Rosamund blunket vekk scenen hun så for seg. Det hadde ikke kommet noe som helst ut av dette møtet. Den ville hauken hadde ikke fått de landområdene han ville ha, jarl William hadde ikke klart å inngå den alliansen han ønsket, og hun hadde ikke fått noen ektemann. Han hadde stivnet til og bøyd hodet. Håret hadde krøllet seg som svart silke mot håndleddet hennes. Så hadde han sluppet hånden hennes som om han brente seg på den, og gått sin vei uten å kaste et eneste blikk på henne. Det var det siste hun hadde sett til ham.

Likevel hadde hun ikke klart å la være å tenke på ham. Han var ingen vakker mann, det var trekkene hans for skarpe til. Men han var en mann som tiltrakk seg kvinners oppmerksomhet. Han var den typen mann som ikke lot noe stå i veien for ham når det var noe han ville ha. Hvordan ville det ha vært å gifte seg med denne ville hauken, å være hans fullt og helt? Hvordan ville da ha vært å gi jomfrudommen sin til en slik mann? Fire år senere hadde hun fremdeles ikke gitt denne gaven til noen mann. Det var visst ingen som ville ha den, bortsett fra den foraktelige Ralph. Hun kom nok til å ta denne gaven med seg i graven. Hva slags verdi hadde den da?

–Rose …

Hun blunket, og visste at moren så undersøkende på henne. Alt dette var lenge siden. Hauken hennes var sikkert blitt like tykk og lite appetittlig som Ralph de Morgan, og han bodde sikkert på et mørkt, fjerntliggende slott med hustru og barn.

–Rose, hvis Gilbert er fast bestemt på … Petronillas stemme brøt inn i tankene hennes. – Hvordan skal vi da få hindret det?

–Jeg vet nøyaktig hva jeg skal gjøre. Jeg skal ta i bruk arven min.

–I Clifford?

–Ja. Det er mitt, og jeg kan bo der hvis jeg ønsker det. Du kan bli med meg eller flytte til Lower Broadheath. Blir du med? Hun smilte mens hun betraktet Petronilla. Hun ville selvfølgelig bli med. Hun visste at det ville bli like vanskelig å få Rosamund til å forandre mening som det var å få vinden til å snu, men hun var ikke en så ansvarsløs forelder at hun ville la sitt eneste barn dra ut i ødemarken alene.

–Jeg blir med deg, sa hun. – Selvfølgelig blir jeg med deg. Trenger du å spørre om det? Men så sukket hun. – Men Gilbert kommer til å stoppe deg.

–Nei, det gjør han ikke. Jeg har en plan.

–Men, Rose, det er så langt dit.

–Nettopp. Langt nok til at jeg slipper unna ekteskap med Ralph de Morgan. Når jeg har kommet dit, er jeg trygg. Og jeg kan leve som jeg ønsker. Rosamunds øyne skinte ved tanken på det spennende eventyret. – Hvis jeg flykter til Clifford, vil både Gilbert og Ralph avskrive meg som en tapt sak. Jeg tviler på at noen av dem vil bry seg med å sende noen etter meg for å ta meg med tilbake til Salisbury i lenker og stenge meg inne i et fangehull til jeg gjør som de sier. Vi kommer begge to til å være fri fra de egoistiske kravene fra strie menn. Og det passer oss utmerket.

